Hindi News

Local

Chhattisgarh

Bilaspur

Koria News For The First Time Case Of Triple Talaq Filed In Chhattisgarh, Husband Arrested

गर्भवती पत्नी को तीन तलाक देकर बेटे को ले गया, समझाने पर नहीं माना तो पुलिस ने किया गिरफ्तार

एक वर्ष पहले



कॉपी लिंक

छत्तीसगढ़ में पहली बार कोरिया के मनेंद्रगढ़ में दर्ज हुआ तीन तलाक का मामला

शादी के बाद से ही दहेज के लिए करता था पत्नी से करता था रोजाना मारपीट

बिलासपुर. देश में तीन तलाक के खिलाफ कानून लागू होने के बाद छत्तीसगढ़ में पहला मामला सामने आया है। एक व्यक्ति ने दहेज की मांग पूरी नहीं करने पर गर्भवती पत्नी को तीन तलाक दे दिया और बेटे को साथ ले गया। इस पर महिला के परिजनों ने सोमवार को थाने में शिकायत दर्ज कराई। इस पर पुलिस ने पहले तो समझाइश की, लेकिन जब युवक नहीं माना तो उसे गिरफ्तार कर लिया गया है। पूरा मामला कोरिया जिले के मनेंद्रगढ़ क्षेत्र का है।

1) महिला के पहले से तीन बच्चे, ससुराल वालों ने भी नहीं दिया साथ

जानकारी के मुताबिक, उत्तर प्रदेश के मऊ निवासी दिलशाद अख्तर और उज्जमा परवीन की वर्ष 2013 में शादी हुई थी। इसके बाद से ही दोनों मनेंद्रगढ़ क्षेत्र के चैनपुर में किराये से मकान लेकर रहते थे। दोनों के चार बच्चे हैं और उज्जमा अब भी गर्भवती है। महिला का आरोप है कि शादी के बाद से ही उसका पति दिलशाद उससे दहेज के लिए मारपीट करता था। इससे बचने के लिए उसने कई बार अपने घर से रुपए लाकर दिए भी।

इसके बावजूद दिलशाद ने मारपीट करना नहीं छोड़ा और पैसों की मांग करता रहा। उसने 15 अगस्त को भी परवीन से मारपीट की और गुस्से में आकर उसे तीन तलाक दे दिया। इसके बाद उसे घर से निकल जाने को कहा। इस पर परवीन ने जाने से इनकार कर दिया। परवीन घर से नहीं गई तो दिलशाद एक बच्चे को साथ लेकर खुद ही चला गया। वहीं पास में उसके सास-ससुर भी रहते हैं। परवीन ने उनसे भी शिकायत की, लेकिन उन्होंने बेटे का ही साथ दिया।

परेशान होकर परवीन ने अपने परिजनों को सारी बात बताई। परिजन 17 सितंबर को मनेंद्रगढ़ पहुंच गए। पहले तो उन्होंने खुद ही दिलशाद को समझाने का प्रयास किया, पर जब वह नहीं माना तो थाने में शिकायत की। इस पर पुलिस ने भी उसको बुलाकर समझाइश दी, लेकिन नहीं मानने पर एफआईआर दर्ज कर ली गई और पुलिस ने उसे गिरफ्तार कर लिया।